ROZHODNUTIE KOMISIE
z 3. júna 2004
o uznávaní plne prevádzkyschopného charakteru maltskej databázy pre hovädzí dobytok
(oznámené pod číslom dokumentu K(2004) 1964)
(Iba anglický text je autentický)
(Text s významom pre EHP)
(2004/588/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a hlavne jej článku 57,
keďže:
(1)
Malta predložila žiadosť o uznanie plne prevádzkyschopného charakteru databázy, ktorá tvorí časť maltského systému identifikácie a registrácie hovädzieho dobytka podľa nariadenia Európskeho parlamentu a Rady (ES) č. 1760/2000 zo 17. júla 2000, ktorým sa zriaďuje systém identifikácie a registrácie hovädzieho dobytka, ktoré sa týka označovania hovädzieho mäsa a hovädzích produktov, a ktorým sa ruší nariadenie rady (ES) č. 820/97 (1).
(2)
Európska únia si všimla žiadosti Malty a uvážila, že žiadosť by sa mala riešiť podľa náležitých postupov pred jej pristúpením.
(3)
Maltské orgány predložili príslušné informácie, ktoré boli aktualizované dňa 25. marca 2004.
(4)
Maltské orgány sa zaviazali zlepšiť spoľahlivosť tejto databázy zabezpečujúc hlavne, že: i) sa vykonajú dodatočné opatrenia vrátane kontrol, aby sa zlepšilo dodržiavanie 7-dňovej lehoty na oznamovanie narodení a úmrtí chovateľom; ii) vykonajú sa ďalšie dodatočné opatrenia, aby sa umožnila rýchla oprava chýb alebo opomenutí zistených automaticky alebo počas kontrol vykonaných na mieste; iii) znova sa uplatní databáza udalostí, a to vytvorením automatického poplašného systému na zisťovanie nedostatkov a porušení reštriktívnych opatrení; iv) v databáze a pasoch sa zavedie oznamovanie poistného a v) vykonajú sa opatrenia na zabezpečenie toho, že kontroly identifikácie a registrácie hovädzieho dobytka sa vykonávajú v súlade s nariadením Komisie (ES) č. 1082/2003 (2).
(5)
Maltské orgány na seba preberajú záväzok vykonať dohodnuté opatrenia najneskôr do 30. apríla 2004.
(6)
So zreteľom na vyššie uvedené je vhodné uznať plne prevádzkyschopný charakter maltskej databázy hovädzieho dobytka,
PRIJALA TOTO ROZHODNUTIE:
Článok 1
Maltská databáza hovädzieho dobytka je uznaná za plne prevádzkyschopnú od 1. mája 2004.
Článok 2
Toto rozhodnutie je adresované Malte.
V Bruseli 3. júna 2004